Danmark risikerer at blive lammet, hvis det ender med en konflikt mellem de bankansatte og arbejdsgiverne. Alle dankortautomater lukkes ned, netbank lukker, og det vil ikke være muligt at hente kontanter i bankerne eller hæveautomaterne, da de også lukker ned.



Dette skrækscenarie nærmer sig, efter de bankansattes organisation, Finansforbundet, fredag morgen afgav det andet konfliktvarsel i overenskomstforhandlingerne. Første konfliktvarsel blev givet 18. februar, hvor forhandlingerne brød sammen, og siden 28. februar har forhandlingerne pågået gennem forligsinstitutionen.



»Forhandlingerne fortsætter i Forligsinstitutionen under Forligsmandsloven, som umuliggør konkret kommunikation fra forhandlingernes indhold, men vi har været nødt til at afgive andet konfliktvarsel her tidligt fredag morgen. Vi vil fortsat meget gerne lave et resultat ved forhandlingsbordet, og det håber vi bestemt også stadig er muligt,« siger Kent Petersen, formand for Finansforbundet, i en pressemeddelelse.



Finansforbundet oplyser her, hvad konsekvenserne er af en eventuel konflikt, der tidligst kan træde i kraft 1. april:



• Likviditet og pengestrømme vil blive lukket ned – både for privatpersoner og erhvervsdrivende.



• Der bliver lukket for handel i butikker med alle former for elektroniske betalingskort



• Alle bankfilialer lukkes – det bliver ikke muligt at hæve kontanter



• Dankortautomater lukkes ned



• Netbank-aktiviteten lukkes



• Gennemførsel af større betalinger mellem virksomheder og business banking lukkes ned



• Betalingsstrømme og kontantflow bremses: Eksempelvis Nets og BKS (Bankernes Kontantservice, der henter, leverer og opbevarer kontanter til pengeinstitutterne)



• Kontantbeholdningen kommer under voldsomt pres



• Betalinger og overførsler til og fra udlandet blokeres